
      Toni, Rajki, Dorji, Željki i
      

      Lei – najboljoj slušateljici
    

  
    PRVI KORAK PREKO SJEMENKI DINJA

  
    OSLUŠKIVANJE

     

    Progonjeni biseri iz

stabljika ruža kapaju

oltare mostove prirodne

ograde, jesen sja kao

brineta punih usana, mjesečevi

klarineti sviraju prstima

šutnje…

Lijepo je,

tako lijepo, ležati i

slušati, jesen sja kao

brineta punih usana, to

tamno-nijemo blaženstvo rastuće

zemlje i biti sretna.

  
    SERGEJ JESENJIN

     

    Plakati, plakati, plakati.

Savane ludih pločnika sručavaju

dugmadi očajnika u ograničene

sale mučnina. Plakati u

moru rukopisa, iznemoglost

sadašnjosti ispada iz grlenih

zidova. U daljini dani ostali

iza leđa, brojeve nepromjenjivosti,

ispredenog sna majčinstva, vraćaju

nepomirljivosti. Plakati na vrhu,

plakati na vlastitim grudima.

U glavi mi sjećanje pročeljnih

krajeva i Vaš lijek

zakašnjeli.

  
    TRAJNOST

     

    Upališ svjetlo i

gledaš me, a ja se,

ván ovih posjeda noć je

ravna kao nošnja gazivodâ,

samo pravim da spavam.

Želiš to sačuvati za sebe

i poljubiš me bez ogradâ,

i ja se pravim da spavam,

udahnem jednom i dvaput.

Ugasiš svjetlo, polako se

spustiš pokraj mene, a ja se

onda da ne poremetim red

sjena, izvučem i razmaknem

zastor. Tako da polusvjetlost

ulice razjasni tvoje konture,

a onda te gledam

tvoje rame, crnu kosu i

udahneš jednom i dvaput i

znam da se i ti praviš da

samo spavaš. I ja poljubim

tebe.

  
    DEBLA

     

    Suzimo naše pčelinjake

na kapke razbarušenih krošnji,

pojam kratkoga u izbama vjerne

pjege vrlo primjetno skriva.

otisnem prstenove pismonoša na

bedru nenastanjenih jabuka, ova

tuga i ova sreća guše se u vinu

vinskih košnji. Ptice lete i

zavide nam na zemlji, mi smo

oklopi i otimamo im visine.

Život je tren, a životi vječnost.

  
    KUĆE ŠLJUNČANOG DJETINJSTVA

     

    Sigurno ću sletjeti na skamenjene

žune na putu posutom vodenastim

boricima što s mirisom vlage

izbijaju kao usitnjena srca pticâ pečatnjaka,

ako samo ispružiš svoje oči kao

kameleon kad skida ostatke

lampiona.

Čvrsto sam se držala za tvoje

blijede rukave i skupljala rukavice

izvezene puteljcima što šume.

Utjeha je nota što ostavlja svoj

trag kao brod na suhom.

  
    PA ŠTO ONDA, REKAO JE KAPETAN

  
    POBJEDA

     

    Glave su nam ravne i pune

podataka što ih izmišljamo i

onda ih učimo da kažu: Da, istina je.

Tvoje i moje, osjećamo iako smo se

upoznali u dvadesetoj, nastanit

ću se u tvom gradu i ti u mojoj

sobi.

– Tonemo, rekli su mu.

– Pa što onda, rekao je kapetan.

  
    SREĆA

     

    Kada spoznaš da odveć ružnih

uspomena je bilo,

kada se okreneš u domu i

shvatiš da svaka je stvar ružna

i izaziva glavobolju, ne trudi se, ne

koračaj više do mog utočišta u

kutu

i kada postaneš siguran da više

nemam boju očiju kao prije i kad

se začudiš što kosa mi je zamršena

i nekako siva i tamna, a ne smeđa i crvena

kao prije

i kad ugledaš svoje lice kako

tužno bulji u vlastite oči, vjeruj mi,

i one su izgubile sjaj, kad te počnu

nervirati tanjuri s cvijećem

kada jedemo, udaljeni, znaj da

te i onda volim i znaj da ni

onda neću odustati, jer ljubav

je i ponekad takva – mala i

velika nepristojnost Bogova.

  
    NEIMAŠTINA SRCA

     

    Ja nemam generacije,

rođena sam jučer, danas i

sutra i nemam mjesto

rođenja, rođena sam gdje

su galebovi izgubili

tkanine od kartonskih

potkova i pravili se da to

nije istina, tamo gdje su

zapadni vjetrovi svezali mašne

u kose globusâ, jer oni su

značili kao istočnjački susreti

usjevâ i repova patuljaka bez

roletni i nemam više

sebe, jer izmigoljila

sam dio po dio na svakom

mjestu gdje govorio si

kao da znaš sve o

ljubavi.

  
    POSTANAK

     

    Ne želim unakaziti tvoje lice

poljupcem, ukosnice se uklješćuju

s maramicama sline otežalih valova

što dolaze s one strane i podaju se

stijenama bez pratiocâ što izdaju

njihove noći.

Nenadmašne su tvoje oči,

jer su čuvane godinama pod pijeskom

što svakoga jutra izbacuje van

oblike napadnih kazaljki iz

priljepaka u jastučnicama.

Treperenje vjetra lupa vratima

u mojim tihim ušima,

ali pogledam, drveće je mirno kao

vrh čeke u zimi.

Ti utišani, poslao si svoju dušu

da me izluđuje svojim sjemenkama

iz kapetanovih manžeta. Ne mogu je

uhvatiti, jer si uvjerio sjever da

zarobi moje ruke otkupljene od

stršljenova i plávi ih dok zora ne

prizna da je zaljubljena u vrtloge

morskih ostava.

Grlo će ti kriknuti, samo

ako si zaljubljen.

  
    BIJELA OSVETA

  
    KUĆA S TRIJEMOM

     

    Ne poklanjaj mi ruže iz tvog

doma, iz tvog dvorišta, iz tvog

vrta, iz tvoje zemlje, zasađene

prirodom i lijepim rukama tvoje

majke, već mi pokloni ruže iz

tvoje glave, s tvog lica, iz

tvoje duše, mirisne samo zbog

tvoje dobrote, bijele, crvene,

žute, plave i bijele zbog tvog

spokojstva i zasađene našim lijepim

rukama što rasle su zajedno kao

spokojni, dobri i mirisni grmovi

bijelih, žutih, crvenih, plavih i

bijelih ruža…

  
    TEŽNJA

     

    Mjesec. Najljepši obraz za ljubljenje.

    Drveće u prosutoj, ljetnoj noći.

    Veliko Sunce kao zagrljaj o kojemu

mislimo i kada prestane, kao nježni

zaklon i naslon tvojih grudiju.

    Ponosne travê kao ležajevi koji nas

mogu skriti ako to želimo.

    I udišem taj zrak,

okrećući se i misleći o toj

nikad napuknutoj ljepoti,

sastavljeni svijet u savršenoj

kolijevci Svemira…

    Ali zašto…

    Onda mi se pričinja da žubor

skriva nekakav shvatljivi

glas, zašto onda žudimo za

ljudskim dodirom?

  
    USKORO

     

    Otkako volim, posjete su tiše,

veliki majstori strastvenije

pišu, otkako volim, mogu i

umrijeti, jer osjećaj me

zatvara što dublje u snove

proljetne snage. Ne mogu ti još

reći, jer nikada ne čuh tvoj

glas, da želim biti tik do

tvog prijestolja ustaljenih

nagrada, ti si ozbiljna utjeha

koju prenose mi misli s

uhvaćenih breza nagnutih

sasvim malo prema ljudima.

ako jednoga dana otkriješ

da uljezi se prelamaju oko

tvojega nazora i sitnih rukovanja

upućenih poznatim navikama,

to bit ću ja, moj prinče s

vještinom, jer otkako volim, volim

uvijek tebe.

  
    CREDO USPINJANJA

     

    Moja se bolest liječi

izostankom papirnatih lutnji

koje bi ptice inače uzele

kao dodatak mokrim bijelim

ružama kako bi uspjeh posvijetljenja

umnoženih koraka postao važan i

za pohlepne crtače paunova.

Moje su slabosti označene uzmicanjem

planiranih dopisa koji ne mogu ispuniti

kutije predviđene za ljubavna pisma.

    Ako sam krenula prema iskrama

oporavljenih svetišta na uzvišenjima

uz cestu kojom čeznem kao izmoreni

bumbar kada mu grane popiju boje, neću

se uplašiti prividnih nestajanja.

    Moje se riječi ne liječe slabostima

papirâ uobličenih lutnjama, oporavak

je samo dio hodanja, moje srce raste

s mojim usnama

na tvojoj ruci.

  
    VITEZ WALT I LJUBAVNA PISMA WALTU WHITMANU

  
    VITEZ WALT I SVE NJEGOVE PRINCEZE

     

    Crteži na pokrivačima oblikuju

njihova tijela, ima ih posvuda;

oko kreveta i ispod, pod svjetiljkama

što gore i po danu, na svježim granama

bijelih i uspješnih borova,

što propuštaju svoju boju na prozore.

Ljubavne riječi razbacane naokolo,

oni koji ulaze paze da ne stanu na

na njih, to jutro, to divno jutro

kada se čeka kiša, ista ona koja je

padala kada smo bili mali i

velike neznalice. Kada bježim

dolazim k tebi, kiša već pada i u

kosu mi ulaze mirisi drveća koje je

nekoć postojalo kao kuća nekome.

Mogu li ja biti jedna od njih?

Obećavam, voljet ću te jednako.

  
    KONTRAST OBRVA

     

    Tvoje se usne čiste kao

zvijezde, tvoje se

tijelo bilježi kao

proljeće na mojim skutima

veselog i tužnog djeteta.

Voljela bih znati što

rade ptice kada prođu

kroz sunce i postanu

otisci na prethodnom nebu

što ga upotrebljavaš kao

postelju za svoje vitrine

sa svladanog leda.

Veliki osmijesi su plamenovi iz

očiju.

Voljela bih te poljubiti

već pri prvim košnjama.

  
    EMILY D.

     

    Na tvojoj večernjoj haljini

netko je ostavio trag ljubaznosti

i poljupce u plavim nijansama

uskršnjih ranih kiša.

Gdje si Emily D.,

dozvoli mi da u noći

shvatim tvoje konture s košaricama

punim izbjeglih duga što

korak po korak ogrću svoje glave

nedjeljnim poslijepodnevima kada

iščekujemo nešto dobro i bijelo.

Tiho mi izgovori sve ono o čemu

ću sanjati, sanjaj o tišini riječî

na mome krilu, Emily D., bit ćemo

sretne.

I što onda da radimo?

  
    VRTNI PATULJCI S NOVOM BOJOM

     

    Hvala očima što tebe vide,

hvala usnama što govore tebi

o očima, hvala očima što primaju

poljupce razdraganog sluha iz

tvojih usana. Hvala tebi što

došao si kada nisam očekivala,

hvala očekivanoj ljubavi što

vidi, kaže i sluša ove polu–korake

života i sreće što mi oko vrata

zavija štitove fotografija bijelih

od mirnih susreta, plavih od

kišâ, zahvalnih na

zahvalnosti snage s centrom

neočekivane ljubavi koja

donosi više očiju i usana

od očekivanog smisla.

  
    KIŠA

     

    S kreveta gledam kroz prozor

što zelene ga jablanovi i

drvo spominjano u djetinjstvu

više puta, tmurni oblaci i

stidljivi vjetar pritišću cestu i stazu, auti

pršću

ostavštinu od vode s rubova

i pitam se ima li velikih

razlika između kiše i snova.

  
    PRVO LJUBAVNO PISMO

     

    Walt,

    Ponekad se svi putovi

pretvore u tekuće mirise,

u obnažene noge hladne vode,

i kada teku preko mene, lijepa sam

do srži riba, sjećam se svega onog

što nikada nisam učinila kao mlada

žila na zelenom, putenom vjetru.

Koliko je leptirova potrebno da

preleti iznad jednobojnog plamena

svijeće, spaljujući svoja krila kao

ptice kad uranjaju u more,

da bi svijeće postale samo nosioci

naših duša kada grlimo drvene

stupove koji podupiru kuće u kojima

smo bili sretni tek kad su nam ih

oteli. Ljetne melodije traže snagu

da bi mogle stvarati peraje u

napuštenim zdencima. Prošlo je

toliko godina od kako se ni jednom

nismo sreli.

  
    ČETVRTO LJUBAVNO PISMO

     

    Kroz tvoju utrobu

rovare zvijezde, žudeći za

tvojim mesom, sipajući po

sebi tvoju krv, krv ljubavnika

što miluje ogledala farizejima

što uspijevaju u ustima

vilinih savjetnikâ. I polako

probijaju svaku ruku, svaki

uzdah pretvaraju u spaljeno

drveće iznad žila što upijaju

med, u ljubavi gdje žice harfi

stvaraju ramena, spremajući

samo za tebe poljubac života.

  
    BALERINA U MOJOJ SOBI

  
    STARA ODJEĆA I ŠKOLJKE

     

    Zidovi koji su opskrbljivali

našu ljubav ne mogu znati

kako zima u pola noći

obilazi cvijeće iza

prozorâ, i klečeći, svjedoči

o svojoj ljubavi.

U pećima leptirovi smještaju

svoje postelje i poslije

zadnjeg poljupca skidaju

svoja krila. Ti želiš znati

hoćeš li ih naći i staviti ih

na grudi da budu snažnije.

Mokri psi, s kojima dijelim svoju

tugu, ne jedu svilene kosti, jer

ih posjeduju samo staze, gdje

čekaju na tebe. Dok ljubim tvoje

ruke, osjetim kako najmanje žile

guše moje zube i postavljaju

zastave na put kojim moje usne

trebaju proći.

  
    VJERNOST BALERINA

     

    
      za Alfonsinu Storni
    

     

    Veliki stol i knjiga

koju listaju djeca. U

kuhinji miris gljiva.

Netko otvori glavna

vrata. Iz kuće se vidi

mokri bor, susjedni krov,

tama i svježina vezane

siječnjom. Djevojka sjedi

u kutu praveći se da čita.

Blizu kuće, starom stazom,

po kiši ide gost, noseći

klizaljke na poklon, visok

i mlad u smeđoj kosi čuva

promjenu i dodire žena,

u mislima mu svjetlost

njihovih grudi. Djevojka u

kutu gleda u knjigu i ne

okreće stranice. Gost polako

dolazi, ostavljajući svoje

pokrivače na putu do kuće

u kojoj ga netko čeka,

drhteći od pomisli na

njegov dodir.

  
    KADA LIPA PROCVJETA

     

    Sanjati kao žena, tiha i

puna vode što zviždi ispod

tvog pazuha.

Sanjati kao miris djetetovih

ruku poslije branja trešanja,

jedemo ih iz tvoje košulje, na mojim

usnama san ne izostaje.

  
    ARAHNIN MEDALJON

     

    U mokroj šumi gazim po

ogledalima što pokazuju nebu

uzdisaje odbačenih mužjaka.

Na breskvinom lišću stari

rogovi sijeku plodove napola.

U polusašivenoj haljini, sa strukom

od ocvalih riječi i pčelinjih stopala,

trčim zatvorenih očiju do tvoje čiste

mreže, s mirisom znoja mladunčadi

punih rose i sunčevih zraka, ne

zaustavljam krv iz koljenâ, ne pokušavam

sakriti gola ramena, ljepljiva od

dinja, da bi mogla bez daha uletjeti

u tvoje carstvo od stopâ, ostaviti

usne na tvojim grudima, namjerno

gubiti put u tvojim nitima, da bi mi

svojom kosom pokrio tijelo što se

vidi, da bi mi noge zacijelio

ustima.

  
    16. DANI

     

    Veliki stražari ne mogu

upiti moja bedra na kojima

mjesto labuđih vratova, sjaja

ugaslih peći i glasova što po

planinama skupljaju mokro perje,

urasle usne svemogućih praznika,

kao sekunde u kućama ljubavi,

prolaze i drže pod mišicom

tvoj dah kao ranu jesen.

  
    PETELJKE ROĐENJA

  
    KOLOVOZ ME SPAŠAVA

     

    U vrućim sobama, kada čujem

kako izgovaraju moje ima,

poželim se ne odazvati i

pustiti slova koja me obilježavaju,

da lutaju do žica s kišobranâ

i vraćaju unatrag odvratne oblake

što udišu naftu ispod spremišta

crijepova.

Prelazeći most, razdjevičen gumama

i blatom što kaplje s usnica

graditeljâ, kiša mi ispire

kapke kao da su ucviljeni,

dopuštam zaručenim kitovima da

svojim kiticama ljubavnih uzdi,

udaraju moje psihe o biciklima

i tvojim savršenim, kao uzletište,

zubima, i da urliču preda mnom,

slineći poput idolâ i cvijeća, bacajući

me nepovratno do hrpe tvojih

očiju i života.

  
    ZAŠTO ODUSTATI

     

    Položi svoju glavu na

stol, da bi uzela što

više svijetlih otisaka,

zvonjave telefonâ, ja ću

oklijevati, obilaziti kao

gladna vaza pred svinutim

koljenima margaretâ, dok mi

ne uzmeš obraze i zagrizeš

ih kao da su prijesni od

sretnih događaja.

  
    STRPLJENJE KAO MANA

     

    Tvoja mirisna sljepoočnica,

valovite suze na kažiprstu,

dozivaju mulj iz drveća i

prostiru svoje ambicije,

uz gole galebove, uz poljane

prirodnih ljusaka,

slušajući čiste ocjene

vrtićâ, pozivajući

stogodišnje želje ispred

mog lica.

  
    OKRET

     

    Lješnjaci tvoje donje usne

ostavljaju na mom pokrivaču

trokutaste mrlje da postanu

imenjakinje vode, prozirnih

potkošulja što samo sa

uvojcima izgledaju brojčano

nadmoćne.

  
    PROSINAC IZA TVOG UGLA

     

    Da bih te voljela moram

se stopiti s prikliještenim

sovama što kroz vrpce šumskih

prinčeva šalju pozdrave liječenim

kupkama, što još uvijek, kada

zavjesa procvjeta, boluju

od sreće. Snijeg izrezuje

boju s tvog naliv–pera, i kao

poljubac odbija nas od svake

nade da ćemo ostati nepozvani

za najveći pljesak života.

  
    NA KOLJENIMA

     

    Zaboravljam stvari što

život znače, tebe kako stojiš

na vratima u plavom ogrtaču i

pokušavaš se sjetiti boja

koje ne postoje, zaboravljam

tvoje ruke kada nosiš moje

knjige do stola gdje ima više

svjetla i onda me guraš u

stranu da bi prolaznici vidjeli

kako me držiš oko struka, i

pitaš me kako mogu zaboraviti

stvari što nešto znače, pred

kućama rode oštre svoje

kljunove na prstenju u

zgrušanom pijesku, sreća se

ponavlja.

  
    JEDNOSTAVNO POČETAK

     

    Kako da kažem do viđenja,

kada želim da ti moji poljupci

paraju rebra poput izoštrenog

pogleda labuda u samačkom ogledalu.

Zašto ti reći do viđenja kada si

mi bio najjači duh u praznim

naslonjačima fantazije što se

roje u repu pauna uvijek kada

trepćem i dišem, uvijek kada na

mojim leđima ostaju tamne posjekotine

predzadnjeg kamenja.

Svi oni ograđeni sustavi rukom

šivanih suradnji, što po razdjevičenoj

koloni pingvina bacaju pisma

okićenih stražara, nisu saznali

da si ugužvao moje bedrene kosti

svojom prehladom, da si mogao od mene

istančati ženu.

  
    KOŠUTE U SPLAVAREVOM RUBLJU

  
    OD SADA

     

    Želiš nadahnuti svjedoke bez

perja, ostaviti zajapurenu

žensku baštinu pred zaraslim

sjećanjima, da se ne bi znalo

da si previsoki šetač što

zaostaje za ostalim preživjelima.

  
    VRIJEME ZA KORAK

     

    Pjesnici ne zaboravljaju dine,

jer primjećuju najustrajniju svjetlost

njihovih plesnih vibracija, i baš

kao što su potajno zarobljenici

sagradili, lijepa sam samo onda kada

trčim do ravnine vlastite sjene.

Knjige se zagrijavaju vjetrovima što

zatiču opuštene jedinice kao

utjerivače muzike.

  
    KRISTAL U ŽELJI

     

    Želim ti prepustiti bliskost

koju osjećam kada protiv svoje

volje prskam mlijekom uski potok,

kojega razmaci od hladnoće dočekuju

na putu prema povrtnjacima djetlićâ

koji spremaju odsjaje leda kao

nešto sveto, uzmi sve što

ti se može dati, a da ne

pokušaš istegnuti vrat, bez

osjećaja poniznosti ne možeš

prestati zanimljiva

nagađanja ulaznih rana. Slušaj

samo hodnike koje ne možeš

prekriti rukom.

  
    TRAJAN ČVOR

     

    Porijeklo tvog zlatnog tereta

oslanja se, svakako bosonogo,

iza precijenjenih oblina.

magla ih upropaštava urednošću

kraljevih pohvala. Krezubost

podjaruje ionako isušene kazaljke

dobivene stvarnosti.

Pišem da si smožden, kao i

ostatak krutih istomišljenika,

željama za što dužim životom.

Gasim nekolicinu pristiglih staratelja,

da bi s tobom proslavila najvažniji

dio dana.

  
    KRAJNJI SASTANAK

     

    Ukočenost,

razularena groznica kada mi

lijeva ruka prinosi vijoreće

blaženstvo kao čašu cjelovitog

mlijeka, odjeća moje djevojčice

koju treba zašiti, sigurnost,

sigurnost, sigurnost u osobnoj,

ukorijenjenoj šalici, vjerno kao

mante, ne zapostavljaju moje lice

što po sjevernom iverju rastaljuje

zakletve na dubini od 5 stotina

naručja.

  
    DAROVANO USTAJANJEM

     

    Rušim se kao opušteni

galeb, krilima ti svojim,

potezima unaprijeđenog

vuka, skraćujem kapke na tri,

četiri izlaska, povodom

kojih sentimentalne opruge

stežu svoje luke da ih ne bi

blagoslovio bez neke vrste

dodira.

  
    BRODOLOMCI

     

    Brzak sakriven u njedrima

lisica, još je uvijek, kao i

ljudi zaluđen, njihovom

tkalačkom uzornošću, kada ti

dođu do nogu i vatre, moleći za

jedan neusiljeni datum, kada bi

mogle utišati nerazumijevanje

umora, stilom kojim mi oduzimaš

i najosnovniji pritisak na kopno.

